钦定古今图书集成/明伦汇编/氏族典/第269卷 > 王安国
## 钦定古今图书集成/明伦汇编/氏族典/第269卷 > 王安国

按《宋史王安国传》：安国，字平甫，安礼之弟也。数举进
士，又举茂材异等，以母丧不试，庐墓三年。熙宁初，韩
绛荐其材行，召试，赐及第，除西京国子教授。官满至
京师，上以安石故赐对，问：“‘卿兄秉政，外论谓何’？曰：‘恨
知人不明，聚敛太急尔’。帝默然不悦，授崇文院校书，
后改秘阁校理，屡以新法力谏安石，又质责曾布误”
其兄，深恶吕惠卿之奸。先是，安国教授西京，颇溺于
声色。安石在相位，以书戒之曰：“宜放郑声。”安国复书
曰：“亦愿兄远佞人。”惠卿衔之。及安石罢相，惠卿遂因
郑侠事陷安国，坐夺官，放归田里，卒。